Guvernul promite elevilor din aproape 1.500 de şcoli fără toalete că până la sfârşitul anului vor avea grupuri sanitare decente. Vor fi cumpărate containere sanitare moderne, care vor fi legate de clădirea principală printr-un culoar.

Lenuţa Borşan, director comercial: „Aici avem un antreu unde se află chiuveta, prima încăpere, iar în a doua încăpere avem propriu zis toaleta.”

În astfel de containere vrea Guvernul să instaleze chiuvete şi vase de toaletă la şcolile care fac România de ruşine.

Andreea Braşovean, jurnalist Digi24: Ne aflăm la şcoala din Luptători şi adevăraţi luptători trebuie să fie şi copiii care învaţă aici şi care vor să ajungă la toaletă, situată la 20-30 de metri de şcoală. În interior există o singură uşă din trei, iată în ce stare. La celelalte două încăperi nu există nicio uşă şi nu există nici apă curentă.

Elevii de la 1.460 de şcoli fără toalete vor avea în cel mult 10 luni grupuri sanitare moderne, construite în containere, crede Guvernul. Bani sunt, spune ministrul de finanţe.

Eugen Teodorovici, ministrul de Finanţe: „Se vor aloca, e un program care se lansează imediat, undeva la 10.000 de euro pe fiecare şcoală pentru a pune lângă şcoala respectivă acele containere moderne, care sunt prevăzute cu partea de baie.”

Alexandra Dinu, jurnalist Digi24: Prețul celui mai mic modul sanitar este de 2.500 de euro și este bicompartimentat. Cel mai mare costa 6.000 de euro și este compartimentat în șase toalete.

Containerele vor fi compartimentate în funcţie de numărul de elevi, iar grupurile sanitare pot să fie dotate şi cu duşuri, dacă aşa cere directorul şcolii.

Lenuţa Borşan, director comercial: „Ar trebui să depășească 6 metri liniari pentru a putea compartimenta 3 metri fete, băieți și cel puțin un metru și jumătate persoane cu dizabilități, acolo unde este cazul, pentru o școală de 150 de elevi, minim 6 metri liniari.”

Ecaterina Andronescu, ministrul Educaţiei: „Mi-aş dori din tot sufletul ca în acest an să închidem subiectul toaletelor din curţile şcolilor, să încercăm să rezolvăm această problemă.”

Ministrul de Finanţe spune că primăriile se vor ocupa de proiect, de racordarea la reţeaua de apă şi de fosa septică.